ELEKTRĖNŲ SAVIVALDYBĖS ADMINISTRACIJOS DIREKTORIUS

ĮSAKYMAS

DĖL ELEKTRĖNŲ SAVIVALDYBĖS INTERNETO SVETAINĖS ADMINISTRAVIMO TVARKOS APRAŠO PATVIRTINIMO

2017 m. balandžio 7 d. Nr. 03V-326

Elektrėnai

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymo 6 straipsnio 1 dalimi, Lietuvos Respublikos visuomenės informavimo įstatymo 6 straipsnio 2 dalimi, Lietuvos Respublikos Vyriausybės 2006 m. spalio 25 d. nutarimu Nr. 1054 „Dėl Lietuvos Respublikos Vyriausybės 2003 m. balandžio 18 d. nutarimo Nr. 480 „Dėl Bendrųjų reikalavimų valstybės institucijų interneto svetainėms patvirtinimo“ pakeitimo“ bei 2009 m. balandžio 15 d. nutarimu Nr. 312 „Dėl Lietuvos Respublikos Vyriausybės 2003 m. balandžio 18 d. nutarimo Nr. 480 „Dėl Bendrųjų reikalavimų valstybės ir savivaldybių institucijų ir įstaigų interneto svetainėms aprašo patvirtinimo“ pakeitimo“:

1.	T v i r t i n u Elektrėnų savivaldybės interneto svetainės administravimo tvarkos aprašą (pridedama).

2.	N a i k i n u Elektrėnų savivaldybės direktoriaus 2007 m. balandžio 19 d. įsakymą Nr. 03V-191 „Dėl Elektrėnų savivaldybės interneto svetainėje elektroniniu būdu pateikiamų klausimų, atsakymų ir publikavimo tvarkos aprašo“.

3.	S k i r i u Elektrėnų savivaldybės interneto svetainės administratoriumi Dainių Zaleckį, Bendrojo skyriaus vyriausiąjį specialistą, o jo nesant – Romą Liutkevičių, Bendrojo skyriaus vedėjo pavaduotoją.

4.	Į p a r e i g o j u savivaldybės struktūrinių padalinių vedėjus ir seniūnus laikytis šiuo įsakymu patvirtinto aprašo, laiku pateikti informaciją Bendrajam skyriui dėl veiklos viešinimo Elektrėnų savivaldybės interneto svetainėje.

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Administracijos direktorius	Virgilijus Pruskas

PATVIRTINTA

Elektrėnų savivaldybės

administracijos direktoriaus

2017 m. balandžio 7 d.

įsakymu Nr. 03V-326

Elektrėnų savivaldybės interneto svetainės administravimo tvarkos aprašas

I SKYRIUS

Bendrosios nuostatos

1.	Savivaldybės interneto svetainės (toliau – svetainė) paskirtis – skleisti internetu informaciją apie savivaldybės funkcijas, struktūrą, veiklą, užtikrinti savivaldybės veiklos skaidrumą, teikti administracines (ar viešąsias) paslaugas elektroninėmis ryšio priemonėmis, inicijuoti interaktyvų procesą tarp gyventojų ir savivaldybės, sudarant galimybes piliečiams aktyviau dalyvauti savivaldybės sprendimų priėmimo procese, visuomeniniame ir kultūriniame gyvenime, plėtoti e. demokratiją bei e. valdžią.

2.	Šiame Apraše vartojamos sąvokos atitinka Lietuvos Respublikos visuomenės informavimo, Lietuvos Respublikos teisės gauti informaciją iš valstybės ir savivaldybių institucijų ir įstaigų bei Lietuvos Respublikos viešojo administravimo įstatymuose vartojamas sąvokas.

3.	Svetainė privalo atitikti Bendruosius reikalavimus valstybės institucijų interneto svetainėms, patvirtintus Lietuvos Respublikos Vyriausybės 2003 m. balandžio 18 d. nutarimu Nr. 480 (toliau – Bendrieji reikalavimai) bei Lietuvos Respublikos Vyriausybės 2003 m. kovo 5 d. nutarimu Nr. 290 „Dėl Viešo naudojimo kompiuterių tinkluose neskelbtinos informacijos kontrolės ir ribojamos viešosios informacijos platinimo tvarkos“ nustatytų reikalavimų.

4.	Informacija, kaupiama savivaldybės centriniuose kompiuteriuose, yra vieša ir pateikiama visuomenei tarptautiniu kompiuterių tinklu nemokamai (svetainės adresas www.elektrenai.lt), skelbiama oficiali savivaldybės informacija.

5.	Svetainėje yra numatytas anoniminis ir registruotas jungimasis prie svetainės. Registruotų vartotojų prisijungimas prie svetainės vyksta per Elektroninius valdžios vartus. Svetainėje sukurta nuoroda „Prisijungimas gyventojams“. Registruoti vartotojai gali naudotis papildomomis paslaugomis: teikti peticijas, pasiūlymus, straipsnių bei teisės aktų projektų komentarus, registruoti vaikus į darželius ir kt.

II SKYRIUS

INFORMACIJOS TEKSTO REIKALAVIMAI

6.	Svetainėje skiltyse pateikiamoje informacijoje (straipsnyje) turi būti naudojamas vientisas stilius (teksto šriftas, dydis, spalva), toks kaip ir kitose svetainės skiltyse.

7.	Nuorodų šrifto stilius turi būti taikomas tik nuorodoms žymėti.

8.	Tekste (straipsnyje) svarbią informaciją išskirti pastorinimu (angl. bold) ar pavertimu (angl. italic).

9.	Jei teksto apimtis didelė, tarp skirtingų pastraipų palikti didesnius tarpus.

10.	Tekstas turi būti sumaketuotas: vienodai atitrauktas nuo kraštų, vienodi tarpai tarp skirtingų pastraipų.

11.	Prisegami dokumentai turi būti pateikti „Microsoft Office“ ar lygiavertės tekstų rengyklės formatais. Dokumentai svetainėje turi būti prieinami naudojant ir atvirus (aprašytus) duomenų failų formatus (HTML, PDF ir kita).

12.	Spalvas informacijai paryškinti, teksto akcentams, lentelių laukeliams bei rėmeliams spalvinti naudoti tik iš svetainės spalvų gamos, vengti ypač ryškių spalvų.

III SKYRIUS

GRAFINIŲ VAIZDŲ PATEIKIMAS

13.	Grafiniai vaizdai svetainės administratoriui ar atsakingam darbuotojui pateikiami el. paštu arba įrašius į duomenų kaupiklį.

14.	Siunčiamų grafinių vaizdų pavadinimai turi būti surinkti tik lotyniškais simboliais.

15.	Informacijoje (straipsnyje) nuotrauka turi būti:

15.1.	ne didesnė nei 2 MB;

15.2.	aiški, pakankamai ryški, negadinti bendro vaizdo.

16.	Spalvos, šriftas, iliustracijos ir kitos naujosios technologijos (garsas, animacija, vaizdo medžiaga) naudojamos tikslingai.

IV SKYRIUS

SAVIVALDYBĖS TEISĖS AKTŲ PATEIKIMAS IR SKELBIMAS

17.	Administracijos struktūrinių padalinių vedėjai, seniūnai, kiti projektų rengėjai savivaldybės tarybos bei tarybos kolegijos sprendimų projektus su aiškinamaisiais raštais ir priedais pateikia „Microsoft Office“ ar lygiavertės tekstų rengyklės formatais Tarybos ir mero sekretoriato darbuotojui. Priedai gali būti pateikiami PDF ar JPG formatais. Tarybos ir mero sekretoriato darbuotojas juos publikuoja interneto svetainėje.

18.	Specialistai ir darbuotojai, atsakingi už savivaldybės tarybos bei tarybos kolegijos sprendimų, mero potvarkių ir administracijos direktoriaus įsakymų tvarkymą, norminius teisės aktus su registracijos numeriais perduoda arba el. paštu išsiunčia Tarybos ir mero sekretoriato darbuotojui arba svetainės administratoriui.

V SKYRIUS

SAVIVALDYBĖS ADMINISTRACIJOS STRUKTŪRINIŲ PADALINIŲ NAUJIENŲ IR AKTUALIJŲ PATEIKIMAS BEI PASKELBIMAS

19.	Savivaldybės administracijos struktūrinių padalinių vadovai arba darbuotojai, atsakingi už informacijos pateikimą, informaciją apie skyriaus (savo) veiklą ir kitą svarbią visuomenei informaciją (naujienas), suderinę su Bendrojo skyriaus vyriausiąja specialiste kalbos tvarkytoja, pateikia Tarybos ir mero sekretoriato vyriausiajam specialistui, atsakingam už viešuosius ryšius.

20.	Tarybos ir mero sekretoriato vyriausiasis specialistas, atsakingas už viešuosius ryšius, gautą informaciją paskelbia skiltyje „Naujienos“.

21.	Savivaldybės įmonės ar įstaigos visuomenei aktualią informaciją, kuri laikoma būtina arba yra norminio pobūdžio, informaciją apie renginius, kuriuose dalyvavo savivaldybės vadovai ir pareiškė savivaldybės poziciją, kompiuterinėse laikmenose arba el. paštu pateikia Tarybos ir mero sekretoriato vyriausiajam specialistui, atsakingam už viešuosius ryšius, ar svetainės administratoriui. Teikiama informacija privalo atitikti informacijos teksto ir grafinių vaizdų reikalavimus.

22.	Naujienos (kai jų yra) pateikiamos kiekvieną darbo dieną.

VI SKYRIUS

Reikalavimai elektroninių klausimų ir komentarų pateikimui, atsakymui ir publikavimui

23.	Svetainės lankytojams sudarytos sąlygos pateikti savivaldybės reguliavimo srities klausimus, gauti į juos atsakymus ir perskaityti atsakymus į kitų asmenų užduotus ir jau atsakytus klausimus, kurie yra publikuojami savivaldybės interneto svetainės klausimų skiltyje.

24.	Klausimai, pateikti elektroniniu būdu, turi būti valstybine kalba, aiškiai išdėstant mintis, ir pasirašyti, nurodant vardą, pavardę, elektroninį adresą.

25.	Gautas klausimas yra registruojamas dokumentų valdymo sistemoje, teikiamas susipažinti vadovams ir pateikiamas savivaldybės administracijos darbuotojui arba įstaigai pagal veiklos sritį bei kompetenciją.

26.	Jei nėra prašoma daug ar sudėtingos informacijos, į klausimą atsakoma per 10 darbo dienų, sudėtingesnis atsakymas gali būti ruošiamas iki 20 darbo dienų.

27.	Atsakymas klausimą pateikusiam asmeniui išsiunčiamas elektroniniu paštu. Dažniau pasitaikantys, aktualesni klausimai publikuojami klausimų skiltyje.

28.	Anoniminių klausimų autoriams atsakymas elektroniniu paštu nesiunčiamas ir nepublikuojamas.

29.	Svetainės klausimų skiltyje klausimas nepublikuojamas ir atsakymas nepateikiamas į:

29.1.	grasinantį ar įžeidžiantį klausimą arba pateiktą necenzūrine kalba;

29.2.	pakartotinį klausimą, į kurį jau buvo atsakyta anksčiau;

29.3.	ne savivaldybės kompetencijos klausimą;

29.4.	nerišliai (nesuprantamai, neaiškiai) suformuluotą klausimą.

30.	Svetainės skyriuose, kuriuose informaciją galima komentuoti, trinami komentarai:

30.1.	žeidžiantys žmogaus orumą;

30.2.	kuriuose vartojami necenzūriniai žodžiai;

30.3.	kurių tekstas nerišlus, nesuprantamas.

VII SKYRIUS

Skelbiama informacija ir savivaldybės ADMINISTRACIJOS struktūrinių padalinių atsakomybė

31.	Atsakingi asmenys už informacijos pateikimą svetainei ir jos atnaujinimą tvirtinami atskiru administracijos direktoriaus įsakymu.

32.	Visi savivaldybės administracijos struktūriniai padaliniai privalo pristatyti savo veiklą svetainėje atitinkamai pagal svetainės struktūros skyrius, pagal teisės aktų reikalavimus.

33.	Visų savivaldybės administracijos struktūrinių padalinių vadovai informaciją kompiuterinėse laikmenose arba elektroniniu paštu apie savo padalinio veiklą perduoda administracijos direktoriaus įsakymu paskirtam svetainės administratoriui ar kitam įpareigotam asmeniui.

34.	Netvarkinga ar ne pagal reikalavimus pateikta informacija neskelbiama ir grąžinama ją pateikusiam asmeniui sutvarkyti.

35.	Renginių organizatoriai, pageidaujantys, kad informacija apie renginį būtų paskelbta svetainėje, aprašymą ir kitą medžiagą pateikia Tarybos ir mero sekretoriato vyriausiajam specialistui, atsakingam už viešuosius ryšius, arba svetainės administratoriui ar kitam įpareigotam asmeniui el. paštu.

36.	Savivaldybės administracijos struktūrinių padalinių vadovams pareiškus pageidavimą parengtą informaciją administruoti jų paskirtiems informacijos rengėjams, svetainės administratorius juos išmoko skelbti informaciją, suteikdamas unikalius vartotojų vardus ir slaptažodžius prisijungti prie turinio valdymo sistemos.

37.	Už svetainėje pateiktos informacijos teisingumą ir jos pagrindu prisiimtų įsipareigojimų vykdymą, tekstų prasmę, duomenų tikslumą atsako informaciją pateikęs asmuo.

38.	Už savivaldybės įstaigų (įmonių) ir kitų biudžetinių įstaigų informaciją, pateiktą interneto svetainėje, atsako įstaigų (įmonių) vadovai.

39.	Informaciją savivaldybės interneto svetainėje, išskyrus naujienas ir kitą operatyvumo reikalaujančią informaciją, savivaldybės administracijos struktūrinio padalinio ar seniūnijos vadovas ar jo paskirtas valstybės tarnautojas, ar darbuotojas, dirbantis pagal darbo sutartį, arba valstybės tarnautojas, neįeinantis į struktūrinį padalinį, atsakingi už savo srities informacijos publikavimą, turi peržiūrėti ir, jeigu reikia, pakeisti ne rečiau kaip kartą per einamųjų metų ketvirtį. Jeigu informacija skelbiama ir užsienio kalba, ji turi būti atnaujinta vienu metu visomis kitomis kalbinėmis interneto svetainės versijomis.

40.	Informacija visuomenei turi būti teikiama nepažeidžiant Lietuvos Respublikos visuomenės informavimo įstatymo ir kitų visuomenės informavimą reglamentuojančių teisės aktų reikalavimų.

41.	Visi savivaldybės administracijos struktūriniai padaliniai turi skatinti savo kuruojamas įstaigas bei organizacijas skelbti savo įstaigų svarbiausią informaciją (apie teikiamas paslaugas, jų kainas ir kitus nustatytus tarifus, būsimo kasinėjimo darbus, atsitikus vandentiekio ar kanalizacijos, šilumos tiekimo avarijai ir pan.) savivaldybės svetainėje.

VIII SKYRIUS

Reikalavimai informacijos turiniui ir formai

42.	Informacija grupuojama į pirmą lygį pagal kalbas, į antrą – pagal tikslines naudotojų grupes, į trečią – pagal gyvenimo ir savivaldybės veiklos sritis, informacijos pobūdį ir temas.

43.	Pirmajame svetainės puslapyje turi būti pateikta informacijos puslapių struktūra, (žemėlapis), paieška pagal raktinius žodžius.

44.	Svetainėje pateikiama informacija turi atitikti vietos gyventojų reikmes. Aktualiausiais klausimais būtina parengti atmintines, kuriose būtų glaustai ir aiškiai išdėstyta klausimo sprendimo tvarka, pateikiami kontaktiniai telefonai, elektroninio pašto adresai pasiteirauti, priėmimo valandos, reikalingi dokumentai ir formos, jų užpildymo pavyzdžiai.

45.	Remiantis visuotinai pripažintais interneto standartais ir bendraisiais reikalavimais, turi būti tinkamai paruoštas pirmasis svetainės puslapis (dizainas, informatyvumas, patrauklumas ir kt.).

46.	Visa informacija, teikiama savivaldybės svetainėje, turi atitikti Asmens duomenų teisinės apsaugos įstatymo reikalavimus.

IX SKYRIUS

SVETAINĖS kūrimo ir palaikymo organizavimas

47.	Savivaldybės svetainė kuriama ir prižiūrima pagal šio Aprašo reikalavimus. Konkrečius darbus vykdo ir svetainei informaciją teikia administracijos direktoriaus įsakymu įpareigoti asmenys.

48.	Savivaldybės administracijos struktūriniai padaliniai visą svetainei reikalingą informaciją pateikia Bendrajam skyriui elektroniniu formatu. Už informacijos kokybę, patikimumą, pateikimą laiku, atnaujinimą, asmens duomenų apsaugą tiesiogiai atsakingi informaciją pateikę asmenys. Teikiant informaciją, turi būti nurodoma informacijos publikavimo svetainėje pradžia ir pabaiga bei publikavimo rubrika ar meniu punktas.

49.	Savivaldybės svetainėje turi būti garantuotas abipusis ryšys tarp interneto vartotojo ir savivaldybės (elektroninio pašto ir (arba) klausimų ir atsakymų, komentarų forma).

50.	Savivaldybės svetainė negali būti naudojama komercinių paslaugų ar įmonių reklamai. Joje gali būti naudojamos statiškos ar (ir) dinaminės užsklandos, kurios yra įstaigos savireklama arba nuorodos į kitų įstaigų, organizacijų, užsienio įstaigų ar kartu su jomis organizuojamų renginių tinklalapius ir kitos veiklos reklama.

51.	Savivaldybės svetainėje visa informacija pateikiama lietuvių kalba. Svarbiausia su savivaldybės veikla susijusi informacija svetainėje papildomai pateikiama anglų kalba.

X SKYRIUS

BAIGIAMOSIOS NUOSTATOS

52.	Svetainės techninę priežiūrą vykdo Bendrojo skyriaus vedėjo pavaduotojas ir Bendrojo skyriaus vyriausiasis specialistas.

53.	Aprašo reikalavimų įgyvendinimą organizuoja ir jų kontrolę vykdo Bendrasis skyrius, kuris su šiuo Aprašu supažindina visus administracijos struktūrinių padalinių vedėjus ir seniūnus.

54.	Aprašas gali būti papildomas, keičiamas ar naikinamas administracijos direktoriaus įsakymu.

_____________________________